Dinsdag, 13 Julie – PvR Geloofsfamilie
Dinsdag, 13 Julie
Leef in Waarheid – Of dien die leuenaar
Die teksgedeelte kom vandag om ons te herinner dat die wêreld gaan kom met disinformasie en valshede en dit vir ons aanbied as die waarheid. Ons verwag ook gewoonlik die groot leuens, die opmerkings wat so direk in kontras met die Goeie Nuus en Waarheid van Christus staan. Maar die wêreld kom met leuens wat so vervleg is met waarheid dat dit naby genoeg klink aan waarheid dat ons dit aanvaar. Ons aanvaar dit omdat ons die Woord nie goed genoeg ken nie en ons nie diep genoeg geanker is in ons verhouding met die Waarheid, Christus self nie.
Kan jy dink aan halwe waarhede wat die wêreld as waarheid probeer voorlê? Kan jy dink aan geleenthede waar die wêreld of mense vir jou iets voorgehou het as waarheid, en jy net nie seker was nie? Indien hierdie tipe disinformasie na jou te kom, reageer jy uit vrees en emosie, of uit geloof en vrede? Deel jou hart met die Here aangaande die verskeidenheid van vals waarhede.
As gelowiges kan en moet ons besluit waarmee ons, onsself besig hou. Besluit vandag waarop jy meestal wil fokus. Die Waarheid, of verskillende vorms van valshede? Hoe lyk hierdie besluit prakties in jou lewe? Deel met die Here hoe jy elke dag meer gaan fokus op die Waarheid.
'n Tweede keuse wat ons moet maak as gelowiges is om nie valshede te versprei en by te dra tot ander se spanning, angs en vrees nie. Indien dit 'n keuse is wat jy wil maak, besluit nou hoe jy nie valshede gaan versterk en versprei nie. Deel met die Here hoe jy prakties gaan optree as jy met valshede gekonfronteer word.